text: 148-годишнина от преминаване на Дунава на четата на Хаджи Димитър и Стефан Караджа отбелязаха в Русенско
  Начало > 148-годишнина от преминаване на Дунава на четата на Хаджи Димитър и Стефан Караджа отбелязаха в Русенско
  09:33, 16 юли 16 / Общество 25 268 Шрифт:
  148-годишнината от преминаването на Дунава на четата на Хаджи Димитър и Стефан Караджа бе тържествено отбелязана късно снощи. Тържеството се проведе на площада в село Новград, който се оказа тесен, за да побере гостите и жителите на населеното място, дошли да почетат паметта на героите, съобщиха от Община Ценово.
  За да отдадат почит към двамата войводи и четниците, там са били народните представители Пламен Нунев и Светлана Ангелова, областният управител на Русе доц. Стефко Бурджиев, кметове и председатели на общински съвети от съседни общини. Сред официалните гости е бил и кметът на побратимената с Ценово румънска община Валя Драголуй Марин Мотоля.
  Тържеството е започнало с изпълнение на самодейци от група "Полянци" към местното читалище. Изпълненията на малката Симона Иванова допълнително са повишили емоционалния градус на публиката. За доброто настроение се е грижил и оркестър "Фаворит". Танцовата композиция "Хубава си моя горо" пък е била съчетана и с лазерно шоу. В празника са участвали и представители на национално дружество "Традиция", облечени в четнически униформи. Те са представили експонати от въоръжението на четниците и са застанали на почетна стража пред вечния огън.
  Тържеството е открито от кмета на Новград Диана Копчева. Тя е изтъкнала, че четата на Хаджи Димитър и Стефан Караджа е първата, която използва военна структура в действията си и показва висок боен дух.
  "Преди 148 години патриотите извършиха величав подвиг, а саможертвата им и днес продължава да вълнува поколенията", е подчертала Копчева.
  Кметът на общината д.р Петър Петров е отбелязал, че походът на четата е един от първите знаци пред чуждите дипломати и международната общност за необратимия път към свободата на българския народ.
  "Преминаването на четата през Дунава дава ново начало на национално-освободителната борба. През месец юли 1848 Хаджи Димитър и Стефан Караджа със своята чета водят поредица от сражения от Дунава до Балкана и трасират пътя на последвалите ги по-късно борци за свобода", подчертава кметът на община Ценово.
  Губернаторът на Русенска област Стефко Бурджиев се е обърнал към присъстващите с думите, че поемайки пътя към безсмъртието борците за народна свобода са се превърнали в пример за подражание на поколения българи.
  Празникът е завършил с пищна заря, а за първи път пред присъстващите и гостите е представено лазерно шоу. Кръшни български хора са се извили на площада след последния залп на илюминациите.